**Projekti i programi koji se sufinanciraju u 2022. godini**

1.Za projekte i programe Hrvatskog crvenog križa - Gradskog društva crvenog križa Rijeka ukupno će se iz proračuna izdvojiti 2.710.000,00 kn.Riječ je o projekima i programima:

* Obavljanje usluga za Pučku kuhinju Rijeka u 2022. Godini - 2.400.000,00 kn
* Organizacija stanovanja u nužnim smještajima Grada Rijeke - 110.000,00 kn
* Kamp za mlade Crvenog križa iz obitelji socijalnih potreba - 25.000,00 kn
* Program Služba traženja - 60.000,00 kn
* Program davalaštva krvi - 40.000,00 kn
* Priprema za djelovanje u katastrofama i izvanrednim situacijama - 15.000,00 kn
* Zdravstveno prosvjećivanje - 15.000,00 kn
* Edukacija o pružanju prve pomoći te osposobljavanje odgojno-obrazovnih radnika u pružanju prve pomoći učenicima sa zdravstvenim teškoćama - 5.000,00 kn
* Zdravstveno-edukativni program za predškolsku i školsku djecu kroz predavanja, radionice i prezentacije - 10.000,00 kn
* Svečani prijem učenika prvih razreda OŠ u pomladak Crvenog križa - 5.000,00 kn
* Tečaj osnovnih postupaka oživljavanja uz korištenje automatskog vanjskog defibrilatora (KPR/AVD) - 5.000,00 kn
* Škola skijanja za mlade Crvenog križa Rijeka od 11 do 18 godina - 20.000,00 kn

2**.** Za projekte i programe Doma zdravlja Primorsko-goranske županije ukupno će se izdvojiti 770.000,00 kn.Riječ je o projekima i programima:

* Projekt palijativne skrbi - 400.000,00 kn
* Centar za psihosocijalnu pomoć stradalnicima Domovinskog rata - 50.000,00 kn
* Grupe za potporu dojenju - 10.000,00 kn
* Tečaj za trudnice - 10.000,00 kn
* Savjetovalište za prehranu dojenčadi - 300.000,00 kn

3. Za projekte i programe Nastavnog zavoda za javno zdravstvo Primorsko-goranske županije ukupno će se izdvojiti 252.000,00 kn. Riječ je o projekima i programima:

* Trening životnih vještina - 115.000,00 kn
* Praćenje vrsta i koncentracije peludi u zraku na području grada Rijeke - 20.000,00 kn
* Centri za mlade – savjetovališta otvorenih vrata - 50.000,00 kn
* Izdavanje i distribucija „Narodnog zdravstvenog lista“ - 50.000,00 kn
* Edukacija javnosti u cilju postizanja kontrole populacije komaraca – tiskanje i distribucija edukativnih letaka - 17.000,00 kn

4. Za projekte i programe Medicinskog fakulteta Sveučilišta u Rijeci ukupno će se izdvojiti 40.000,00 kn. Riječ je o projekima i programima:

* Biobanka TransMedRi 2018. - 20.000,00 kn
* Vježbanjem i pravilnom prehranom protiv dijabetesa i bolesti koštanog deficita - 20.000,00 kn

5. Za projekte i programe Sveučilišta u Rijeci ukupno će se izdvojiti 100.000,00 kn. Riječ je o projekima i programima:

* Individualno i grupno savjetovanje studenata Sveučilišta u Rijeci -70.000,00 kuna
* Sveučilište za 3. dob - 30.000,00 kuna

6. Za Klinički bolnički centar Rijeka izdvojit će se ukupno 56.000,00 kn za Tečaj pripreme trudnica za porod.

7. Za redovnu djelatnost Hospicija ''Marija Krucifiksa Kozulić'' - Ustanova za palijativnu zdravstvenu skrb izdvojit će se ukupno 200.000,00 kn

8. Za projekte i programe Doma za odrasle osobe Turnić izdvojit će se ukupno 70.000,00 kn. Riječ je o projektima i programima:

* Dnevni boravak Doma za odrasle osobe Turnić – 50.000,00 kn
* Anti-stigma program - 20.000,00 kn

9. Za projekte i programe Dom za starije osobe "Kantrida" Rijeka izdvojit će se ukupno 780.000,00 kn. Riječ je o projektima i programima:

* Klubovi za starije osobe - 180.000,00 kn
* Pružanje usluga Pomoć u kući - 600.000,00 kn.

10. Za Caritasov dom za žene i djecu Sv. Ana izdvojit će se 20.000,00 kn za provođenje programa Resocijalizacija i doškolovanje žena – žrtava obiteljskog nasilja.

11. Za Dnevni centar za rehabilitaciju "Slava Raškaj" Rijeka izdvojit će se ukupno 50.000,00 kn za provođenje programa Glazbene stimulacije za djecu oštećena sluha i govora.

**Grad Rijeka je za financiranje programa i projekata u zdravstvenoj zaštiti i socijalnoj skrbi u 2022. osigurao ukupno 5.048.000,00 kn.**

**Dodatno, u 2022. godini se za programe i projekte u zdravstvenoj zaštiti i socijalnoj skrbi koje provode udruge i vjerske zajednice planira izdvojiti ukupno 3.475.000,00 kn iz gradskog proračuna.**

**U posljednjih pet godina iz proračuna Grada Rijeke za programe i projekte u zdravstvenoj zaštiti i socijalnoj skrbi  utrošeno je oko 42.000.000,00 kn.**

Osim financiranja programa i projekata u zdravstvenoj zaštiti i socijalnoj skrbi Grad Rijeka prošle je godine izdvojio oko 23.000.000,00 kn za razne oblike socijalne pomoći od kojih mnogi predstavljaju nadstandard u odnosnu na zakonske obveze.

**Razne oblike socijalne pomoći protekle je godine koristilo 6.619 osoba, za što je iz gradskog proračuna izdvojeno 19.911.022,42 kn ne računajući pomoći koje pružaju gradska komunalna i trgovačka društva**.

**Opisi programa i projekata za koje su danas potpisani ugovori o financiranju**
**Dom zdravlja Primorsko-goranske županije**

*Savjetovalište za prehranu dojenčadi*

Savjetovalište djeluje na adresi Cambierieva 7., a od 1993. program Savjetovališta financira Grad Rijeka. Savjetovalište se bavi informiranjem o prednostima prirodne prehrane, savjetovanjem dojilja u vezi dojenja bebe i vlastite prehrane. Ukoliko pedijatar preporuči dohranu djeteta, u Savjetovalištu roditelji mogu dobiti informacije i o adaptiranom mlijeku.
U aktivnosti Savjetovališta spada nabava i distribucija dječje hrane za socijalno-medicinski rizičnu dojenčad koja se nalazi u skrbi pedijatrijske službe Doma zdravlja PGŽ.
Isto tako, Grad Rijeka temeljem Odluke o socijalnoj skrbi, osigurava pravo na besplatnu prehranu djece iz socijalno ugroženih obitelji. U protekloj je godini 91 osoba koristila direktne usluge Savjetovališta.

*Projekt palijativne skrbi*

Grad Rijeka sufinancira provedbu programa palijativne skrbi putem terenskih timova u sklopu Doma zdravlja Primorsko goranske županije. Timovi su smješteni u zgradi riječkog hospicija na adresi Tizianova 15. U prošloj je godini usluge terenskih timova palijativne skrbi koristilo 299 osoba.

*Tečaj za trudnice*

Tečaj je namijenjen budućim majkama i njihovim partnerima. Program provode patronažne sestre, u suradnji sa specijalistom ginekologije i opstetricije te fizioterapeutom. Tečaj se provodi putem predavanja, vježbi i demonstracija. Glavni ciljevi projekta su smanjenje tjeskobe, ispravljanje zabluda i umanjivanje straha, osiguranjem dostupnosti činjenica o trudnoći i porodu. U prošloj je godini broj izravnih korisnika iznosio 619.

*Grupe za potporu dojenja*

U grupama za potporu dojenja, majke s iskustvom u dojenju pomažu majkama koje nemaju to iskustvo, ali i drugim majkama koje doje, a trebaju pomoć, savjete i potporu u ustrajnosti u dojenju. Najvažniji cilj je postizanje dojenja do kraja prve godine života djeteta.
 *Centar za psihosocijalnu pomoć stradalnicima Domovinskog rata*

Program podrazumijeva sljedeće intervencije: informiranje, savjetovanje, rehabilitaciju, rekreaciju hrvatskih ratnih vojnih invalida, bračne tretmane, obiteljske tretmane, dječje radionice, informativne aktivnosti u medijima, informacije o poticajnim mjerama zapošljavanja, kontakte s udrugama te suradnju s klubovima branitelja. Intervencije se provode u Centru za psihosocijalnu pomoć i na terenu uz pomoć mobilnog tima. Korisnici programa su hrvatski ratni vojni invalidi, razvojačeni hrvatski branitelji, djeca, roditelji i supruge razvojačenih i poginulih hrvatskih branitelja, ratni vojni invalidi, povratnici, civilne žrtve rata, djeca civilne žrtve rata.
 **Nastavni zavod za javno zdravstvo PGŽ**

 *Centri za mlade - savjetovališta otvorenih vrata*

Program provodi Odjel školske i sveučilišne medicine Nastavnog zavoda za javno zdravstvo PGŽ. Osnovni ciljevi programa su podizanje svijesti i obaviještenosti o reproduktivnom zdravlju, planiranju obitelji, osobito o spolno prenosivim bolestima, promicanje i zaštita općeg i reproduktivnog zdravlja djece i mladih, smanjenje broja spolno prenosivih bolesti i infekcija i njihovih dugoročnih posljedica (neplodnost, karcinom), smanjenje broja neplaniranih i neželjenih trudnoća i njihovih ishoda, podizanje svijesti i utvrđivanje veličine problema vezano uz seksualno zlostavljanje, poticaj i pomoć školama u provedbi sustavne edukacije o reproduktivnom zdravlju i ljudskoj seksualnosti i spolnosti.

*Trening životnih vještina*

Program provodi Nastavni zavod za javno zdravstvo PGŽ, Odjel za zaštitu mentalnog zdravlja, prevenciju i izvanbolničko liječenje bolesti ovisnosti. Trening životnih vještina je program primarne prevencije ovisnosti (pušenja, konzumacije alkohola i zlouporabe droga) čiji su osnovni ciljevi slijedeći: davanje informacija relevantnih za prevenciju ovisničkog ponašanja, promocija anti-ovisničkih normi, poučavanje vještina odbijanja droga, jačanje i razvoj vještina osobnog razvoja te jačanje socijalnih vještina. Program je namijenjen učenicima od 3. do 7. razreda osnovnih škola, a provode ga razrednici ili stručni suradnici ili oboje. U prošloj je godini programom bilo obuhvaćeno oko 4400 izravnih korisnika.

 *Narodni zdravstveni list*

Časopis kojeg publicira Nastavni zavod za javno zdravstvo PGŽ s ciljem podizanja zdravstvene kulture i promicanja zdravlja šire populacije. List se distribuira u osnovne i srednje škole, vrtiće, zdravstvene ustanove i poštom na adrese čitatelja s područja cijele Hrvatske, a besplatno se dostavlja bolesnicima u stacionarnim zdravstvenim ustanovama na području

PGŽ i korisnicima smještenim u domove za umirovljenike.
 *Edukacija javnosti, koordinacija službi te monitoring u cilju postizanja kontrole populacije komaraca*
Kontrola populacije komaraca nameće se kao javnozdravstvena potreba. Suzbijanje komaraca zahtjeva sveobuhvatan i sustavan pristup. U prevenciji pojave i širenja, ali i suzbijanju komaraca važnu ulogu ima edukacija stanovništva o njihovoj biologiji koja za cilj ima poduzimanje adekvatnih sanacijskih postupaka u svom neposrednom okolišu. U sklopu programa tiska se edukativni letak koji se dijeli građanima.

*Praćenje vrsta i koncentracija peluda u zraku na području grada Rijeke*

Program obuhvaća utvrđivanje vrsta i koncentracija peluda u zraku i izrada peludnog kalendara za područje grada Rijeke. Koncentracija peludi u zraku utvrđuje se svakodnevno. Rezultati se objavljuju na internetskim stranicama NZZJZ PGŽ te putem drugih sredstava javnog informiranja. Rezultati su dostupni javnosti i omogućuju osobama osjetljivim na pelud alergenih biljaka da poduzmu potrebne mjere kako bi izbjegli pojavu neugodnih simptoma uzimanjem terapije na vrijeme te prilagodbe i planiraju aktivnosti na otvorenom dok se koncentracija peludi ne smanji.

**Dom za starije osobe "Kantrida"**

*Klubovi za starije osobe*

Na području Rijeke trenutno djeluje 16 klubova za umirovljenike i starije osobe, od čega šest pri Domu Kantrida, smještenih u raznim dijelovima grada kako bi bili dostupni čim većem broju umirovljenika i starijih osoba. To su svojevrsni dnevni boravci osoba starije životne dobi, u kojima se sastaju s vršnjacima, mogu pročitati dnevni tisak, pogledati TV, pristupiti internetu, igrati društvene igre (šah, tombola, karte i si.), ali i naučiti nešto novo na predavanjima i radionicama. Osim toga, svaki klub nudi posebne programe, ovisno o interesu svojih članova (rekreacija, likovni programi, zbor i si.). Svaki klub ima (geronto)domaćicu koja za članove priprema tople i hladne napitke po povoljnoj cijeni i brine se za čistoću prostorija i kućni red.
 *Pomoć u kući*

Dom za starije osobe Kantrida Rijeka građanima pruža socijalnu uslugu pomoći u kući, koja obuhvaća organiziranje prehrane (nabava i dostava gotovih obroka u kuću), obavljanje kućanskih poslova (nabava živežnih namirnica, pomoć u pripremanju obroka, pranje posuđa, pospremanje stana, donošenje ogrjeva, organiziranje pranja i glačanja rublja, nabava lijekova i drugih potrepština), održavanje osobne higijene (pomoć u oblačenju i svlačenju, u kupanju i obavljanju drugih higijenskih potreba) te zadovoljavanje drugih svakodnevnih potreba. Za građane kojima je ta usluga nužna Grad Rijeka djelomično ili u potpunosti podmiruje troškove korištenja usluge Domu Kantrida. Očekuje se da će ove godine, kao i prethodnih godina, uslugu koristiti oko 110 građana Rijeke.

**KBC Rijeka**

*Tečaj za trudnice*

Organizator tečaja je KBC Rijeka, Klinika za ginekologiju i porodništvo koja kontinuirano od 1995. godine organizira tečajeve psihofizičke pripreme trudnica za porod. Cilj tečaja je upoznati buduće majke (i njihove partnere) s činom poroda, te načinima na koji mogu doprinijeti da se porod lakše i brže završi.

**Programi Sveučilišta u Rijeci**

*Individualno i grupno savjetovanje studenata Sveučilišta u Rijeci*

Grad Rijeka od 2000. godine, podržava i sufinancira program Studentskog savjetovališnog centrakoji djeluje u sklopu Sveučilišta u Rijeci. SCC ima svoje prostore sklopu Sveučilišnog kampusa na Trsatu, Slavka Krautzeka bb. Osnovni cilj SSCa je razvoj usluga i programa koji će zadovoljavati osobne i razvojne psihološke potrebe studentske populacije. U prošloj je godini usluge savjetovališta koristilo 370 korisnika.

*Sveučilište za 3. dob*

U sklopu *Sveučilišta za 3. dob* osobama starijim od 55 godina života s prebivalištem na području PGŽ i grada Rijeke, omogućava se stjecanje novih znanja i povezivanje znanstvenih spoznaja i životnih iskustava, te se na taj način promiče i cjeloživotno učenje i kultura učenja. Prošle je godine programom bilo obuhvaćeno oko 200 korisnika.

**Medicinski fakultet Sveučilišta u Rijeci**

*Vježbanjem i pravilnom prehranom protiv dijabetesa i bolesti koštanog deficita*

Nositelj projekta je Zavod za anatomiju Medicinskog fakulteta u Rijeci. Osnovni cilj ovog projekta je edukacija građana, prvenstveno žena, o potrebi i važnosti kretanja i vježbanja, te pravilne prehrane, da bi se očuvale zdrave kosti i regulirala razina šećera u krvi. Osnovne aktivnosti u sklopu projekta su sljedeće: ispunjavanje upitnika o prehrani i kvaliteti života, antropometrijska mjerenja, određivanje šećera u krvi i vitamina D, testiranje gustoće koštanog sustava, mjerenje krvnog tlaka, testiranja pulsmetrom, vježbanje. Žene organizirano vježbaju pod stručnim vodstvom fizioterapeuta u prostorima određenih mjesnih odbora (zagrijavanje i hlađenje, aerobno vježbanje, vježbe s bućicama) i brzo hodaju.

*Biobanka TransMedRi*

Zahvaljujućiangažmanu znanstvenika Medicinskog fakulteta Sveučilišta u Rijeci i Kliničkog bolničkog centra Rijeka i sredstvima Europske unije, osigurana su inicijalna sredstva za osnivanje Biobanke TransMedRi. Djelatnost Biobanke, koja se sastoji u prikupljanju, identifikaciji i definiranju prirode i porijekla biouzoraka i pohranjivanje istih, dodijeljena je Zavodu za opću patologiju i patološku anatomiju Medicinskog fakulteta Sveučilišta u Rijeci. Biobanka je osnovana u svrhu proučavanja sljedećih bolesti: tumora dojke, karcinoma debelog crijeva, melanoma, tumora glave i vrata, tumora pluća, ginekoloških tumora, tumora urotrakta i muškog spolnog sustava te biouzoraka u sklopu istraživanja spontanih i medicinski indiciranih pobačaja.

Zavod za opću patologiju i patološku anatomiju osigurava prostor za prikupljanje baze podataka i laboratorij za sakupljanje parafinskih blokova tkiva, dok u suradnji sa Sveučilištem u Rijeci osigurava prostore za skladištenje svježih bioloških uzoraka u specifičnim uvjetima. Djelovanje Biobanke daje dodatnu znanstvenu, prevencijsku, ali i primijenjenu vrijednost Gradu Rijeci jer je u sukladna s nacionalnim i lokalnim strategijama, a konačan joj je cilj osnivanje Centra za translacijska medicinska istraživanja. Translacijska istraživanja povezuju otkrića koja potječu iz temeljnih, kliničkih ili populacijskih istraživanja u kliničku primjenu kako bi se unaprijedilo ljudsko zdravlje i poboljšala zdravstvena skrb, ali i poboljšao prijenos znanja u suprotnom smjeru, iz kliničke prakse u istraživanje.

**Sv. Ana, Caritasov dom za žene i djecu – žrtve obiteljskog nasilja**

*Resocijalizacija i doškolovanje žena*

Projektom se želi pomoći ženama, žrtvama obiteljskog nasilja da steknu odgovarajući stupanj školske spreme kako bi imale veće mogućnosti prilikom pronalaženja odgovarajućeg posla, a samim time i bolju mogućnost za osamostaljivanje. Projekt obuhvaća niz aktivnosti kao sto su selekcija potencijalnih korisnica za pohađanje obrazovnih programa, motivacijski razgovori, odabir optimalnog programa, upisi polaznica, praćenje i evaluacija pohađanja nastave, pomoć pri svladavanju gradiva, pomoć prilikom organiziranja prakse te kontakti sa voditeljima obrazovnih programa ukoliko postoji potreba.

**Dom za odrasle osobe Turnić**

*Dnevni boravak*

Dnevni boravakDoma za psihički bolesne odrasle osobe Turnić, započeo je radom 1. rujna 2013. godine. Cilj ovog projekta je poboljšanje kvalitete života osoba s mentalnim teškoćama, njihove resocijalizacije i uključivanja u život zajednice, te podrška obiteljima.

*Anti-stigma program*

Ovaj program podrazumijeva niz aktivnosti kako bi se smanjila stigmatizacija osoba s psihičkim bolestima kao i što veće uključivanje osoba u svakodnevni život, a cilj mu je je razviti programe podrške za osobe sa teškoćama mentalnog zdravlja dostupne u lokalnoj zajednici.

**Dnevni centar za rehabilitaciju „Slava Raškaj“ Rijeka**

*Glazbene stimulacije za djecu oštećena sluha i govora*

 Projekt obuhvaća niz aktivnosti za djecu s oštećenjem sluha i govora koji doprinosi prvenstveno poboljšanje u području oštećenja kao i opće kvalitete života djece. Grupni rad se odvija svakodnevno, a njegov kontinuitet omogućava pravilan razvoj i praćenje svakog pojedinog djeteta.

**Gradsko društvo Crvenog križa Rijeka**

Gradsko društvo Crvenog križa Rijekaje neprofitna je organizacija za promicanje humanitarnih ciljeva i provođenje akcija od opće društvene koristi. Temeljem toga realiziraju se različiti programi i projekti za pomoć najpotrebitijima kao: Pučka kuhinja, usluge smještaja i prehrane u Domu Crvenog križa, provođenja raznih zdravstveno-edukativnih programa i aktivnosti za mlade i djecu, darivanje krvi, služba traženja i sl.

**Hospicij „Marija K. Kozulić“** je ustanova za palijativnu zdravstvenu skrb pruža bolesnicima medicinsku palijativnu skrb na adresi Tizianova 15. Riječ je o ustanovi palijativne zdravstvene skrbi - cjelovite skrbi za one čija bolest više ne reagira na postupke liječenja. Stacionarna palijativna skrb namijenjena je umirućima to jest onima kojima prema prosudbi liječničkog tima preostaje još najviše 3 mjeseca života.